Søren Gade (V), 2004-05-06:
Dette beslutningsforslag, vi behandler her i dag, pålægger regeringen at indføre en adfærdskodeks, hvorefter alle soldater forud for udsendelse som en del af deres kontrakt bekræfter, at de vil afstå fra brug af prostituerede under udsendelsen.
Regeringen er enig med forslagsstillerne i, at udsendte danske soldater bør undgå besøg hos prostituerede under deres udsendelse. Prostitution er i de områder, som soldater udsendes til, ofte den sidste og mest synlige del af en kriminaliseret handel med mennesker, som det er set eksempelvis på Balkan.
I erkendelse af problemstillingen og under hensyn til den eksisterende lovgivning er der derfor allerede taget initiativer på området.
Forsvarskommandoens policy for udstedelse af adfærdskodeks fra februar 2004 giver netop de udsendte soldater den oplysning og baggrundsviden, som kan påvirke den enkelte soldats adfærd.
Derudover har NATO på opfordring fra USA og Norge siden oktober 2003 arbejdet med at udforme en NATO-policy for bekæmpelse af handel med kvinder til prostitution.
Forslaget opfordrede til indførelse af klare retningslinjer for NATO-styrkernes adfærd i forhold til prostituerede på Balkan.
Retningslinjerne skulle være vejledende, idet eventuelle forbud og sanktioner måtte være op til nationerne selv at beslutte.
Under forhandlingerne er det fra amerikansk og norsk side fastslået, at forslaget ikke skulle lægge op til indførelsen af en nultolerancepolitik i modstrid med de involverede nationers lovgivning, men derimod sikre en dialog
om etablering af en aktiv NATO- og PfP-politik på området
, og det har forsvarsministeren også tidligere oplyst til Forsvarsudvalget, senest ved et brev af 10. marts 2004. Helt i tråd med Forsvarskommandoens policy på området lægger det seneste udkast fra NATO af 20. april 2004 bl.a. op til, at alle soldater udsendt i NATO-operationer skal modtage uddannelse om bekæmpelse af handel med mennesker og retningslinjer for god opførsel under udsendelsen.
Regeringen har i hele forløbet støttet og støtter fortsat det amerikansk-norske forslag og det igangværende arbejde i NATO.
Problemet, som forslagsstillerne rejser, skal da også ses i det rette perspektiv, for det er vigtigt for mig at understrege, at udsendte danske soldater i dag alle har et forbud mod privat samkvem, herunder brug af prostituerede, i deres operationsområder, dette af hensyn til den enkelte soldat og enhedens sikkerhed og også muligheden for at kunne optræde upartisk.
Når der er en sådan operativ begrundelse for et forbud, jamen så udstedes der et forbud, og en overtrædelse af forbuddet i missionsområdet vil blive straffet i henhold til den militære straffelov som pligtforsømmelse.
I løbet af en udsendelse får soldaterne, når forholdene tillader det, mulighed for orlovsperioder som kompensation for mistede weekender, typisk perioder af indtil 60 timers varighed, også kaldet Rest and Recuperation.
Der kan også være tale om egentlig ferieorlov.
Forsvaret har i forbindelse med disse forskellige former for orlov transporteret soldaterne til et turistområde uden for det egentlige operationsområde, ofte til et andet land i regionen, der er uden for den aktuelle konflikt.
Er prostitution ikke forbudt i det land, hvor orloven afvikles, er soldaterne ikke længere underlagt et forbud mod brug af prostituerede, fordi der ikke længere er en militær eller operativ begrundelse for et forbud.
Det har været hævdet, at forsvaret dermed ikke griber ind over for udsendte soldaters sexkøb i forbindelse med disses orlov uden for operationsområdet.
Det er imidlertid sådan, at foruden udstedelse af en adfærdskodeks i forbindelse med udsendelsen, hvor seksuelle ydelser frarådes, planlægger forsvaret også brugen af orlovsområder sådan, at der i videst muligt omfang undgås områder med erkendt prostitution.
Derudover vurderer forsvaret i forhold til det enkelte orlovsområde, om soldater på orlov skal forbydes at besøge bestemte barer og diskoteker, hvor ejeren vides at have forbindelser til personer i operationsområdet - det er
det, man også kalder out of bounds-områder
Den juridiske vurdering er, at det generelt ikke kan lade sig gøre efter gældende lov.
Som justitsministeren nok vil komme nærmere ind på i forbindelse med beslutningsforslag nr. B 149, reguleres statsansattes adfærd i deres fritid allerede af det såkaldte dekorumkrav.
Det kan tages i anvendelse under hensyn til indhold og art af ansattes konkrete stilling samt de konkrete omstændigheder i situationen, og disse regler anses også i forsvarssituationen med udsendelse af soldater til internationale operationer at være tilstrækkelige til at regulere de ansattes adfærd af tjenstlige grunde, når det vurderes nødvendigt.
Et eksempel: Den foreslåede kontrakt kunne få den konsekvens, at en udstationeret dansk soldat i en orlovsperiode i f.eks. Grækenland vil være underlagt et andet dekorumkrav end en dansk soldat, som opholder sig samme sted på ferie.
En sådan forskellighed i dekorumkravet er ikke hensigtsmæssig, og er situationen den, at den udstationerede soldat holder orlov i Danmark, jamen så vil forskellen i dekorumkravet jo fremstå endnu mere uhensigtsmæssigt. Den foreslåede underskrift imod brug af prostituerede vil være et indgreb i den personlige frihed for de udstedte soldater.
Forslagsstillerne anfører, at udsendelse er et valg, som den enkelte soldat selv har truffet ved ansættelsen, hvorfor afsavn er en del af jobbet under en udsendelse.
Hertil skal det anføres, at der på tilsvarende vis vil kunne argumenteres for, at ansatte i forsvaret skal afholde sig fra f.eks. at drikke alkohol i deres fritid under udstationeringer, fordi det på tilsvarende vis kan påvirke synet på soldaterne som ambassadører for Danmark.
Uanset den principielle enighed med forslagsstillerne i forsøget på at begrænse udsendte soldaters brug af prostituerede, ja, så bør den slags reguleringer af den enkelte danskers personlige frihed i fritiden næppe ske gennem personaleretlige tiltag.
Endelig vil en regulering af udsendte soldaters adfærd i forhold til øvrige statsansatte på tjenesterejser virke uhensigtsmæssig, særlig når de udsendes til samme operationsområde.
Samlet set mener regeringen, at Forsvarskommandoens policy for udstedelse af en adfærdskodeks og hertil kommer også NATO's arbejde på samme område fremhæver og understreger problemet for de udsendte soldater og giver direkte anvisninger på en hensigtsmæssig opførsel under udsendelsen.
I de tilfælde, hvor det konkret vurderes nødvendigt at regulere en ansats adfærd i forhold til brug af prostituerede, vil de eksisterende regler på området kunne anvendes.